Dudu Myeni tot misdadige direkteur verklaarDudu Myeni, voormalige voorsitter van die SAL-raad. (Foto: ANA) Dudu Myeni, die voormalige voorsitter van die Suid-Afrikaanse Lugdiens (SAL), is Woensdag deur die Gautengse hooggeregshof in Pretoria tot lewenslange misdadige direkteur verklaar. Dit volg na sy dié lugredery tot op die rand van rampspoed gebring het. Myeni mag na drie jaar aansoek doen om die beslissing ter syde te laat stel indien sy kan bewys dat sy gerehabiliteer is van haar wangedrag. Dié uitspraak deur regter Ronel Tolmay volg na ŉ hofaansoek wat die Organisasie teen Belastingmisbruik (Outa) en die Vlieëniersvereniging van die Suid-Afrikaanse Lugdiens (Saapa) al in Maart 2017 teen Myeni gebring het om haar tot misdadige direkteur te laat verklaar. Volgens Outa het die SAL onder Myeni se voorsitterskap nagenoeg R16 miljard verloor. Maroela Media het vroeër berig Myeni het glo ook ŉ ooreenkoms tussen die lugredery en Emirates in 2015 gesink wat dié sukkelende lugredery glo miljoene in die sak kon gebring het. Regter Tolmay het versoek dat die uitspraak en die getuienis in hierdie aangeleentheid na die Nasionale Vervolgingsgesag (NVG) verwys word vir die oorweging daarvan en om vas te stel of ’n ondersoek na moontlike kriminele optrede moet volg. Myeni is ook beveel om Outa en Saapa se regskoste op ’n prokureur- en kliëntskaal te betaal, insluitend die koste van drie advokate. Stefanie Fick, hoofregsbeampte van Outa, sê hulle is tevrede met die uitspraak. “Toe ons drie jaar gelede met dié saak begin het, het ons geweet dit gaan tydrowend en duur wees, maar elke minuut en elke rand wat bestee is, was die moeite werd. Ons het geglo dat dit belangrik is om mense soos Myeni tot verantwoording te roep, in teenstelling met die feit dat hulle jaar na jaar met dade van wangedrag wegkom. Stel jou voor wat kon gedoen word met die eindelose hoeveelhede belasting wat in haar ampstermyn verloor is om armoede te verlig en demokrasie te bevorder,” sê Fick. Fick sê hulle was vasbeslote om die saak deur te sien, ten spyte van Myeni se regspan wat vier tussentydse aansoeke tydens die saak gebring het. Die Demokratiese Alliansie (DA) het die hofuitspraak verwelkom en doen ’n beroep op die NVG om hierdie saak dringend op te neem om te verseker dat Myeni tot verantwoording geroep word. Die DA meen Myeni het ’n groot rol gespeel om die SAL op sy knieë te bring, wat tot die daaropvolgende bankrotskap gelei het. “Myeni was duidelik onbevoeg en is nie geskik om enige direkteursposisie te beklee nie,” sê Alf Lees, DA-lid van die staande komitee oor openbare rekeninge (Skoor). Lees sê Myeni is destyds by die SAL weg sonder om enige aanspreeklikheid te aanvaar ten spyte van die magdom aantygings teen haar. “Ons is bly dat hierdie hofbevel verseker dat Myeni nooit weer by enige staatsentiteit of openbare onderneming as direkteur aangestel sal word nie,” sê Lees.